
B8-0153/2016
Rezolucija Europskog parlamenta o humanitarnoj situaciji u Jemenu
(2016/2515(RSP))
Europski parlament,
–
uzimajući u obzir svoje prethodne rezolucije o Jemenu, a posebno rezoluciju od 9. srpnja 2015. o stanju u Jemenu
,
–
uzimajući u obzir zajedničku izjavu potpredsjednice Komisije/Visoke predstavnice Unije za vanjske poslove i sigurnosnu politiku Federice Mogherini i povjerenika za humanitarnu pomoć i upravljanje krizama Christosa Stylianidesa od 10. siječnja 2016. o napadu na zdravstveni centar Liječnika bez granica (MSF) u Jemenu,
–
uzimajući u obzir izjavu glasnogovornice Europske službe za vanjsko djelovanje od 15. prosinca 2015. o ponovnom pokretanju pregovora pod okriljem UN-a o Jemenu i zajedničku izjavu potpredsjednice Komisije/Visoke predstavnice Unije za vanjske poslove i sigurnosnu politiku Federice Mogherini i povjerenika EU-a za humanitarnu pomoć i upravljanje krizama Christosa Stylianidesa od 2. listopada 2015. o Jemenu;
–
uzimajući u obzir zaključke Vijeća za vanjske poslove o Jemenu, posebno one od 20. travnja 2015.,
–
uzimajući u obzir rezolucije Vijeća sigurnosti UN-a o Jemenu, a posebno rezolucije 2216 (2015), 2201 (2015) i 2140 (2014), 
–
uzimajući u obzir izjave glasnogovornika glavnog tajnika UN-a od 8 i 10. siječnja 2016. o Jemenu;
–
uzimajući u obzir članak 123. stavak 2. Poslovnika,
A.
budući da dramatična humanitarna situacija u Jemenu, koja je rezultat vojne intervencije pod vodstvom Saudijske Arabije koja je uključivala i upotrebu kazetnih bombi, te trajni politički, sigurnosni, gospodarski i humanitarni problemi koji pogađaju stanovništvo te zemlje imaju ozbiljne posljedice za regiju i predstavljaju prijetnju međunarodnom miru i sigurnosti; budući da je jemensko civilno stanovništvo, koje već živi u jako teškim uvjetima, najveća žrtva trenutačne vojne eskalacije; 
B.
budući da je prema glasnogovorniku visokog povjerenika UN-a za ljudska prava od početka intervencije pod vodstvom Saudijske Arabije krajem ožujka 2015. bilo 8119 civilnih žrtava, od čega 2795 poginulih i 5324 ozljeđenih osoba; budući da među žrtvama ima stotine žena i djece; budući da su aktualni sukobi između raznih paravojnih skupina, bombardiranja i prekid pružanja osnovnih usluga doveli do zabrinjavajuće razine humanitarnih posljedica za civilno stanovništvo;
C.
budući da je prema podacima Ureda UN-a za koordinaciju humanitarnih pitanja (OCHA) zbog sukoba u Jemenu interno raseljeno više od 2,51 milijuna osoba; budući da 21,1 milijun osoba, tj. 80 % stanovništva, potrebuje neki oblik humanitarne zaštite ili pomoći; budući da je više od 2,2 milijuna djece neishranjeno ili u opasnosti od neishranjenosti, a za 14,4 milijuna osoba dostupnost hrane je nesigurna; 
D.
budući da postoji više navoda o tome da su u zračnim napadima pogođeni civilni ciljevi, među ostalim bolnice, škole, tržnice, skladišta žita, luke i kampovi za raseljene osobe, ozbiljno oštetivši ključnu infrastrukturu za pružanje pomoći i doprinijevši znatnom nedostatku hrane i goriva u zemlji; budući da je 10. siječnja 2016. u sjevernom Jemenu bombardirana bolnica koja je imala potporu Liječnika bez granica (MSF), uslijed čega je barem pet osoba poginulo, a dvanaest ih je ozlijeđeno, uključujući osoblje MSF-a, te su zdravstveni objekti ozbiljno oštećeni; budući da je to posljednji u nizu napada na zdravstvene objekte;
E.
budući da pomorska blokada sprječava pristup humanitarnoj pomoći od vitalne važnosti za civilno stanovništvo kojem je hitno potrebna hrana, voda i medicinska oprema; budući da izvori iz UN-a navode da samo 15 % obujma uvoza iz razdoblja prije krize trenutačno stiže u zemlju u kojoj 90 % opskrbe hranom ovisi o uvozu; budući da je u pogledu sigurnosti opskrbe hranom Svjetski program za hranu klasificirao 10 od 22 jemenske pokrajine razinom „izvanredno stanje”, što je samo jedan stupanj ispod kategorije „gladi”;
F.
budući da pomorska blokada također rutinski zaustavlja tankere koji prevoze benzin, dizel i loživo ulje, što otežava opskrbu električnom energijom u zemlji i prisiljava na masovno zatvaranje bolnica i škola; budući da je najhitniji problem to što je zbog blokade zaustavljen rad pumpa za vodu;
G.
budući da je prema Oxfamu zbog sukoba i embarga 3 milijuna Jemenaca odsječeno od opskrbe čistom vodom od ožujka 2015., čime je ukupan broj ljudi koji nemaju pristup pitkoj vodi ili sanitarnim uslugama porastao na 16 milijuna, gotovo dvije trećine stanovništva, što ima jako teške posljedice u pogledu širenja bolesti, među ostalima kolere i denge;
H.
budući da su prema organizaciji Save the Children u barem 18 od 22 guvernata u zemlji bolnice zatvorene ili imaju značajne posljedice zbog sukoba ili nedostatka goriva; budući da je, osobito, zatvoreno 153 zdravstvenih centara koji su prije toga hranom opskrbljivali više od 450 000 ugrožene djece, zajedno sa 158 ambulanti odgovornih za pružanje osnovne zdravstvene skrbi za gotovo pola milijuna djece mlađe od pet godina;
I.
budući da je prema UNICEF-u sukob u Jemenu također imao velik utjecaj na pristup djece obrazovanju jer je obrazovni sustav zamrznut za gotovo 2 milijuna djece te se zatvaraju 3584 škole, gotovo svaka četvrta; budući da je 860 od tih škola oštećeno ili služi kao sklonište raseljenim osobama;
J.
budući da je 15. prosinca 2015. proglašen prekid vatre širom zemlje koji je od tada u više navrata prekršen, te budući da mirovni pregovori među zaraćenim stranama koji su se sredinom prosinca 2015. održali u Švicarskoj nisu proizveli nikakav znatan napredak prema prekidu sukoba; budući da je ponovno pokretanje mirovnih pregovora pod vodstvom UN-a i pod okriljem izaslanika UN-a za Jemen Ismaila Oulda Šeika Ahmeda, koje je bilo predviđeno za 14. siječnja 2016., privremeno odgođeno u kontekstu trajnog nasilja; 
K.
budući da je održavanje tog prekida vatre prikladan odgovor kako bi se spriječile dodatne civilne žrtve i uništenje ključne civilne infrastrukture; budući da prekid vatre također pruža mogućnost da se u potpunosti omogući pristup izvanrednoj pomoći kako bi se odgovorilo na dosad neviđene potrebe jemenskog naroda;
L.
budući da je u travnju 2015. Saudijska Arabija obećala da će u potpunosti financirati humanitarni fond UN-a za izvanredne situacije namijenjen Jemenu u iznosu od 274 milijuna USD, ali do sada nikakav novčani iznos nije prebačen na račun Ureda UN-a za koordinaciju humanitarnih pitanja; budući da su u lipnju 2015. Ujedinjeni narodi pozvali na prikupljanje 1,6 milijardi USD kako bi pomogli 11,7 milijuna ljudi, ali je do 18. studenog 2015. prikupljeno samo 43 % ukupno potrebnih sredstava;
M.
budući da je 2015. EU pružio 12 milijuna EUR u obliku dodatne humanitarne pomoći za krizu u Jemenu i za ublažavanje utjecaja te krize na Rog Afrike; budući da će EU pružiti do 2 milijuna EUR za uspostavljanje mehanizma UN-a za provjeru i pregled trgovačkih brodova koji idu u Jemen, čime bi se omogućilo da komercijalni proizvodi i humanitarna pomoć neometano stižu do Jemena;
1.
izražava duboku zabrinutost zbog alarmantnog pogoršanja humanitarne situacije u Jemenu koju karakteriziraju raširena nesigurnost opskrbe hranom i ozbiljna neishranjenost, neselektivni napadi na civile, zdravstvene djelatnike i djelatnike koji pružaju pomoć te uništenje civilne i zdravstvene infrastrukture kao posljedica jačanja zračnih napada, borbi na tlu i granatiranja, usprkos opetovanim pozivima na novi prekid vatre; ponovno izražava svoju predanost nastavku pružanja potpore Jemenu i jemenskom narodu;
2.
naglašava potrebu za koordiniranim humanitarnim djelovanjem pod vodstvom UN-a i potiče sve zemlje da doprinesu zadovoljavanju humanitarnih potreba; potiče sve strane da omoguće ulazak i dostavu hitno potrebne hrane, lijekova, goriva i drugih oblika pomoći kanalima UN-a i drugih međunarodnih humanitarnih organizacija kako bi se ispunile hitne potrebe civila pogođenih krizom, u skladu s načelima nepristranosti, neutralnosti i neovisnosti; podsjeća da je stoga ključno dodatno olakšati pristup trgovačkih brodova Jemenu;
3.
poziva sve strane uključene u sukob da nastave omogućavati neograničen i neometan pristup humanitarnih radnika i humanitarne pomoći jemenskom narodu kojem je izuzetno potrebna vitalna pomoć te stoga hitno poziva na humanitarnu stanku kako bi se omogućilo da pomoć kojom se spašavaju životi dođe do Jemenaca;
4.
ponavlja svoj poziv svim stranama da poštuju međunarodno humanitarno pravo i međunarodno pravo o ljudskim pravima kako bi zajamčile zaštitu civile te da se suzdrže od izravnog ciljanja civilne infrastrukture, posebno zdravstvenih objekata i vodovodnih sustava, te od upotrebe civilnih zgrada u vojne svrhe; 
5.
podsjeća sve strane da su bolnice i medicinsko osoblje izričito zaštićeni međunarodnim humanitarnim pravom te da svjesno ciljanje civila i civilne infrastrukture predstavlja ratni zločin; naglašava važnost poboljšanja sigurnosti osoba koje pružaju pomoć kako bi one mogle učinkovitije reagirati na napade; poziva na provođenje nepristrane i neovisne istrage o svim navodnim kršenjima međunarodnog prava o ljudskim pravima i međunarodnog humanitarnog prava, uključujući posljednje napade kojima su cilj bili humanitarna infrastruktura i humanitarno osoblje; poziva potpredsjednicu Komisije/Visoku predstavnicu Unije za vanjske poslove i sigurnosnu politiku da pokrene inicijativu za uspostavljanje embarga na oružje protiv Saudijske Arabije s obzirom na ozbiljnu prirodu tih navoda i činjenicu da su stalnom prodajom oružja ispunjeni drugo, četvrto i šesto mjerilo Zajedničkog stajališta Vijeća 2008/944/ZVSP od 8. prosinca 2008. godine;
6.
poziva EU i njegove države članice da povećaju svoje financijske doprinose planu za humanitarni odgovor u Jemenu kako bi se prikupila potrebna sredstva za 2016. godinu; potiče EU da izvrši pritisak na sve donatore kako bi ispunili svoja obećanja i brzo dostavili sredstva;
7.
podsjeća potpredsjednicu Komisije/Visoku predstavnicu Unije za vanjske poslove i sigurnosnu politiku i države članice da je potrebno hitno dobiti potporu u UN-u za međunarodni plan kojim će se Jemenu osigurati opskrba vodom, što bi mogao biti odlučujući potez za uspješno okončanje mogućeg mirovnog procesa, povećavajući na taj način mogućnost stanovništva da poboljša poljoprivredu, da se prehranjuje i da ponovno izgradi državu;
8.
naglašava da se sukob može riješiti jedino političkim, uključivim rješenjem postignutim pregovorima; potiče sve strane da se čim prije dobronamjerno uključe u novi krug pregovora pod vodstvom UN-a; podržava neumorno djelovanje posebnog izaslanika UN-a Ismaila Oulda Šeika Ahmeda u cilju održavanja mirovnih pregovora o Jemenu pod vodstvom UN-a u skladu s inicijativom Vijeća za suradnju arapskih zemalja Zaljeva, ishodima Konferencije o nacionalnom dijalogu i relevantnim rezolucijama Vijeća sigurnosti UN-a, a posebno rezolucijama 2140 i 2216;
9.
nalaže svojem predsjedniku da ovu Rezoluciju proslijedi Vijeću, Komisiji, potpredsjednici Komisije/Visokoj predstavnici Unije za vanjske poslove i sigurnosnu politiku, vladama i parlamentima država članica, glavnom tajniku UN-a, glavnom tajniku Vijeća za suradnju arapskih zemalja Zaljeva, glavnom tajniku Lige arapskih država i vladi Jemena.
� Usvojeni tekstovi, P8_TA(2015)0270.





<PathFdR>RE\1084730HR.doc</PathFdR>

PE<NoPE>576.514</NoPE><Version>v01-00</Version>
HR
Ujedinjena u raznolikosti
HR
PE<NoPE>576.514</NoPE><Version>v01-00</Version>
2/5
<PathFdR>RE\1084730HR.doc</PathFdR>
HR
<PathFdR>RE\1084730HR.doc</PathFdR>
5/5
PE<NoPE>576.514</NoPE><Version>v01-00</Version>

HR

